Ди анэм тхухиша лъагъуэ нэху
ЦIыху къэс зы хъуэпсапIэ гуэр иIэщ. Сэри сызэрыцIыкIурэ щэхуу сыщIэхъуэпсырт егъэджакIуэ IэщIагъэм срилэжьэну. Абы щхьэусыгъуэ хуэхъуауэ къыщIэкIынт си анэ Щокъул Феня егъэджакIуэу къуажэ школым зэрыщылажьэр. Щапхъэ схуэхъуауэ, абы и дерс дахэхэм сыкIэлъыплъу сыщIэсу щытащ сыдихьэхыу. Ар езыр цIыху Iущт, гу щабэт, еджакIуэхэм щабэу сыт щыгъуи епсалъэрт, зэи и макъ дришеяуэ зэхэсхауэ сщIэжыркъым.
Болэтей къуажэм дэт курыт еджапIэр къэзухри, си анэр си щапхъэу, Налшык дэт педагогикэ училищэм сыщIэтIысхьащ. Абы егъэджакIуэ IэщIагъэр щызэзгъэгъуэта нэужь, си щIэныгъэм щыхэзгъэхъуащ КъБКъУ-м ФилологиемкIэ и институтым адыгэбзэмкIэ и къудамэм икIи Тэрч къалэ дэт етIуанэ курыт еджа- пIэм пэщIэдзэ классхэм я егъэджакIуэу лэжьэн щыщIэздзащ. Илъэс дэкIа нэужь адыгэбзэмрэ литературэмрэ езгъэджын щIэздзащ. Нобэр къыздэсым а еджапIэм сыщолажьэ.
Сабийм егъэджакIуэм и плъэкIэр, и псэлъэкIэр, и зыщIыкIэр, уеблэмэ щыгъа щыгъын нэгъунэ и нэгум къыщIонэ. Зы егъэджакIуи щыIэу къыщIэкIынкъым япэу и IэмыщIэ къихьа сабийхэр гукъинэж щымыхъуу, ауэ насыпышхуэр езы ныбжьыщIэхэм ягу уилъынырщ. Ар хузэфIэкIырт си анэм — и гъэсэнхэмрэ езымрэ сытым дежи гу къабзэкIэ зэбгъэдэту щытащ.
«Бзур зыIэтыр и дамэрщи, цIыхур зыIэтыр и лэжьыгъэрщ», — жиIащ пасэрейм. А псалъэжьым сытету сэри солажьэ. НыбжьыщIэхэр зэрезгъаджэм нэмыщI, ныбжьэгъуу сахущытыну сыхэтщ. Анэдэлъхубзэр сабий- хэм ебгъэджыным къалэнышхуэ пыщIащ. Бзэмрэ литературэмрэ я гъусэу сабийхэм я лъэпкъ хабзэхэри идогъэдж, я адэжьхэм я гурылъхэмрэ я гупсысэкIэмрэ щыгъуазэ дощI. Сабийхэм я нэхъыжьхэр, я адэ-анэхэр абыкIэ щIэгъэкъуэн къэпщIу щытмэ, ехъулIэныгъэфI уиIэнущ.
Си гъэсэнхэм бзэр яфIэфIу къохъу, уеблэмэ усэ цIыкIу зэхэзылъхьи яхэтщ. Ахэр жыджэру хэтщ ди районым, республикэм щекIуэкI зэпеуэхэм. Апхуэдэхэщ, «СИГМА» еджэныгъэхэр, тхылъеджэхэм я зэпеуэхэр, «Черкесский мир», нэгъуэщI джэгу-зэпеуэ зэмылIэужьыгъуэхэр. Утыку къохьэ, я зэфIэкIыр ягъэлъагъуэ.
Анэдэлъхубзэм и махуэр ди еджапIэм иджыблагъэ щыдгъэлъэпIащ. Абы къедгъэблэгъащ Джылахъстэней Адыгэ Хасэм и тхьэмадэ Акъсор Хьэлым. ЕджакIуэ цIыкIухэр усэ къеджащ, уэрэд жаIащ, «Хъерлы зыгъэпIейтейр» пьесэм щыщ теплъэгъуэ цIыкIуи дагъэлъэгъуащ. ЦIыкIухэм ябгъэдэлъ зэфIэкIыр гурыхь ящыхъуащ махуэшхуэ зэхыхьэм кърихьэлIахэм.
Лъагъуэ дахэ щытхухишат ди анэм мы гъащIэм. Абы и лъэужьым ирикIуащ си шыпхъу нэхъыжь Щокъул-Бжьыней Марини. Ар пэщIэдзэ классхэм я егъэджакIуэщ.
Дэ дыхущIокъу ди сабийхэм бзэр фIыуэ ялъагъуу, адыгэ хабзэр яхъумэу, хьэл-щэныфIэу дунейм тетыну. А мурадыр къыдэхъулIэн папщIэ тхузэфIэкI псори тщIэну дыхэтщ зэшыпхъуитIыр. Бзэм и дахагъэр сабийхэм ябгъэдэплъхьэфын папщIэ уэ езым ар пхуэгъэшэрыуэу щытын хуейщ. Ар фIыуэ къыдгуроIуэ дэ. Ди анэм хузэхэслъхьа си усэ цIыкIум щыгъуазэ яхуэсщIыну сыхуейщ ди газетеджэхэр:
МАМЭ
Мэхъу пщыхьэщхьэ, жэщри хокIуатэ,
Уэ, итIани, мамэ, еш умыщIэ.
Дэ ди шхыIэн кIапэхэр щIэбупщIэу,
Щэху зыпщIауэ пэшым къыщокIухьыр.
Ауэ сэ сыжейркъым, сыпкIэлъоплъыр,
Уи псэу еш зымыщIэм содэхащIэ.
Сыхуейщ гукIэ, мамэ, сэ уэ узгъэфIэну
Гуапэу, щабэу си Iэхэр птызолъхьэ.
Мамэ, ди къуршыжьхэм хуэдэу уэ удахэщ.
Мамэ, дыгъэ бзийхэм хуэдэу уэ ухуабэщ,
Си щхьэр ислъхьэмэ уэ уи куэщI щабэм,
Гуныкъуэгъуэу сиIэр сэ сщхьэщокI.
Сыхуейщ дэ куэдрэ уэ утхуэпсэуну.
ЩОКЪУЛ — МЭШЫЛI ФатIимэ,
Тэрч къалэм дэт курыт школ №2-м и егъэджакIуэ.
Джылахъстэней щIыналъэ
